Pia Olsen Dyhr (SF), 2011-04-26:
Tak, og tak til Enhedslisten, for jeg synes, at det er væsentligt, at vi har en forespørgselsdebat om det her emne.
Det gør ikke noget, vi har haft en, der minder om det samme, for det er vigtigt, at vi får skudt de myter ned, som bl.a. Dansk Folkepartis ordfører, der tidligere var på talerstolen, er garant for.
Lige så vigtigt er det også, at der ikke bliver skubbet noget ind under gulvtæppet – påstanden om, at vi nu er i gang med at underminere det danske forbehold, for det er jo også sludder.
Det synes jeg at EU-debatten trænger til.
Så synes jeg, at vi skal forholde os til, hvad den reelle situation er.
Der er tale om tre spor og tre diskussioner i Europa.
Det ene er spørgsmålet om det europæiske semester.
Det handler om, om vi skal fremlægge tal i efteråret.
Nej, det skal vi ikke i fremtiden.
Der skal vi fremlægge tallene i foråret.
Det er i virkeligheden den store ændring, og hvis man skal holde sådan lidt styr på, hvordan det går med økonomien i landene, giver det jo mening, at man ser tallene lidt før.
Så har man også samtidig besluttet, at man skal have styr på statistikken.
Det kunne virke sådan ganske banalt, og man kunne godt ønske, at man havde gjort det tidligere, men nu stilles der meget klare krav til den økonomiske statistik, som man skal indberette.
Jeg har lige læst, at Kommissionen endda også har sendt folk til Grækenland for at sikre sig, at det faktisk er de rigtige tal, de har indberettet – det har de jo ikke gjort tidligere – for netop at kunne holde øje med økonomien i Grækenland.
Det var så det ene spor.
Det andet spor er sixpacken, som den bliver kaldt på europæisk, nemlig seks lovforslag om, hvordan det her skal udvikle sig, som både skal vedtages i Europa-Parlamentet og i Rådet, med hensyn til hvordan det økonomiske spor skal gå videre.
Så har der været diskussionen om konkurrenceevnepagten, oprindelig sat i søen af Merkel og Sarkozy, som ønskede sådan ligesom at kippe med flaget, måske mest på grund af de tyske vælgere, set i lyset af at det er Tyskland, der igen og igen redder europæisk økonomi.
Jeg kan godt forstå Angela Merkels behov for det, ikke mindst set i lyset af at Tyskland betaler 40 pct. af gildet, når der opstår problemer.
Men man må jo så forholde sig til, hvordan den diskussion har udviklet sig, hvor Merkel i starten sagde, at hun ønskede at se på løndannelse, pension, spørgsmålet om efterløn, tidlig tilbagetrækning fra arbejdsmarkedet, alle de her emner, og hvor de så havner henne.
Jeg noterede mig, at Dansk Folkepartis ordfører påstod, at det nu er det, EU kan regulere.
Jeg synes, at Dansk Folkeparti skulle læse FTF's eller LO's pressemeddelelse, der gør det meget klart, at det her ikke er et EU-reguleringsområde.
Det her er et spørgsmål for det danske Folketing, og det er meget klart både i teksten for EU og så sandelig også i den beretning, Folketingets Europaudvalg har besluttet.
Så det er ligesom der, hvor de tre spor er i europæisk økonomi.
Hvad er baggrunden så?
Er det, fordi der er nogle, der har tænkt: Det kunne være rigtig sjovt at lave noget lovgivning, jeg har lyst til at lave noget lovgivning?
Nej, det er jo på baggrund af en enormt tragisk situation på den finansielle side i Europa.
Det handler jo om sammenbruddet i Grækenland, og her er der reelt tale om et økonomisk sammenbrud i et land, hvilket kan have katastrofale konsekvenser for os andre, ud over at det også har konsekvenser for grækerne.
Det er en situation, som man ikke kan lukke øjnene for.
Det er ikke så lang tid siden, jeg var i USA, og så var der en, der sagde: Danmark, hvad er det for noget?
Det er jo bare en del af et eller andet stort Europa.
Og Europa bliver ofte betegnet under et.
Selv om vi så siger, at vi ikke har euroen, og vi har fastkurspolitik i forhold til euroen, har det konsekvenser for den danske krone, når euroen rokker sig en smule.
Så vi kan ikke bare lukke øjnene og håbe, at situationen går over.
Vi er nødt til på en eller anden måde at arbejde sammen.
Betyder det så, at vi ikke kan føre en selvstændig økonomisk politik i Danmark?
Nej, det gør det ikke.
Hvis man ser den beretning, Folketingets Europaudvalg har vedtaget, kan man jo se, at der også er vedlagt et notat fra Justitsministeriet, der meget klart understreger, at det ikke ændrer det danske euroforbehold, at det ikke ændrer vores muligheder for løndannelse på arbejdsmarkedet, at det stadig væk er Folketinget, der bestemmer pension og efterløn, og at det alene er Folketinget, der bestemmer indholdet af den danske finanslov.
Det synes jeg er væsentligt at holde fast i i stedet for at blive ved med at puste til myterne om, hvad EU kan og ikke kan.
Derfor står SF også bag det forslag til vedtagelse, der er fremsat af Venstres finansordfører og runddelt.